**PSIHOLOGIJA**

**O predmetu**

Psihologija je splošno izobraževalni predmet, ki zajema temeljna znanstvena spoznanja o človekovi duševnosti, osebnosti, vedenju in življenju posameznika v družbi. Pri predmetu se dijaki seznanijo s temeljnimi metodami psihološkega proučevanja ter povezujejo in primerjajo psihološka spoznanja z ustreznimi spoznanji na drugih znanstvenih področjih.  
  
Psihologija se poučuje v drugem letniku splošne gimnazije in sicer dve uri tedensko. V športnih oddelkih se psihologijo v istem obsegu obravnava v tretjem letniku gimnazije. Zainteresirani dijaki splošnih in športnih oddelkov lahko v okviru družboslovno jezikovnega modula v tretjem letniku izberejo tudi psihologijo, ki se v obliki izkustvenih vaj izvaja v enem polletju dve uri tedensko.   
Dijaki, ki predmet izberejo kot maturitetni, imajo v 4. letniku 6 ur pouka iz psihologije, ki se namenja obravnavi zahtevnejših maturitetnih vsebin, vaj in konzultacijam pri izdelavi seminarske naloge.

**Cilji predmeta**

* Kritično presojanje rezultatov znanstvenega raziskovanja in njihovo povezovanje z drugimi psihološkimi spoznanji,
* povezovanje psiholoških teoretičnih spoznanj z vsakodnevnimi izkušnjami in situacijami,
* razvijanje zmožnosti samorefleksije in spreminjanja samega sebe in svojega ravnanja,
* razvijanje strategije vseživljenjskega učenja,
* razvijanje spretnosti v medosebnih odnosih, učenje učinkovitega sporazumevanja, sodelovanja in kakovostnih in odgovornih medsebojnih odnosov.

**Izvajanje pouka**

* Pouk poteka v različnih učilnicah, poleg predavanj in diskusij se snov utrjuje s pomočjo delovnih listov, ki morajo biti rešeni in vloženi v zvezek/mapo ob ustrezni obravnavani snovi. V knjižnici je na voljo strokovna literatura (knjige, učbeniki, revije).
* Aktiv učiteljev psihologije, sociologije in filozofije pripravi splošne napotke za delo pri pouku, ki vključujejo obveznosti dijakov, kriterije za pisno in ustno ocenjevanje, minimalne standarde znanja idr.

**Dodatne dejavnosti v okviru predmeta, ki prenašajo znanja v prakso**

* Sodelujemo pri številnih dejavnostih in projektih na šoli. Prof. psihologije Mojca Logonder je vodila projekte Ugotavljanje in zagotavljanje kakovosti v šolstvu, Izvajanje obveznih izbirnih vsebin in obšolskih dejavnosti, Posodabljanje gimnazijskih programov in projektno skupino za evalvacijo dejavnosti na Gimnaziji Šentvid. Dvanajst let je delovala kot članica predmetne maturitetne komisije za psihologijo in vsa leta tudi ocenjuje maturo iz psihologije. Poglavje znanj o komunikaciji pa je z dijaki nadgrajevala v okviru delovanja debatnega kluba, ki je uspešno zastopal šolo na več tekmovanjih na debatnih turnirjih in na oddajah radia in televizije Slovenije. Prof. Jure Grgurevič več deluje na področju kulture, s prof. Bakovnikovo organizira in izvaja literarne večere in gledališki maraton, prof. Milena Vidmarjeva pa je vodja društva prostovoljcev na šoli. Dijake skušamo spodbujati k razsiskovalnemu delu s projektnimi in raziskovalnimi nalogami iz psihologije in jih aktivno vključiti v družbeno življenje šole preko sodelovanja na raznih prireditvah in dobrodelnih akcijah na šoli.